Document ID: /roh_data/filtered/fineweb-2-filterrobots_roh.jsonl.gz/56680

Cordial beinvegni
Jeu sun il zenn pign e pendel dapi 650 onns sin clutger a Breil. Bein hai jeu ina biala survesta mo schiglioc pauc da selegrar. Ferton ch‘ils zenns gronds sper mei astgan tuccar di per di stoi jeu quescher dapi 60 onns.
Per ch‘era jeu sappi gleiti puspei clamar e delectar grond e pign enquerel jeu in padrin ed ina madretscha.
Mia renovaziun cuosta frs 9000.- e lu tarlischel jeu en cumpleina tarlischur.
Ensemen savein nus lu selegrar cu grond e pign astga tuccar mei targend vid la tretscha.
Dapli informaziuns survegns ti da miu president Sep Cathomas: 079 222 03 26
Terren da baghegiar
La pleiv da Breil dispona a Breil Vitg, enteifer il quartier da Ruast, differentas parcellas che stattan a disposiziun en dretg da baghegiar per diever da habitar a persunas cun dimora en vischnaunca da Breil. Informaziuns sur dil liug e la situaziun dallas singulas parcellas ein disponiblas sin la pagina d’internert: www.geo-surselva.ch (vischnaunca Breil/Brigels) Per damondas concernent detagls e cundiziuns dil dretg da baghegiar sedrizzei tier:
Pleiv catolica-romana Breil
Via Principala 41
7165 Breil/Brigels
Sep Cathomas, president
081/941 16 94
Il fresco da Sogn Cristoffel
Il fresco da Sogn Cristoffel era buc adina vesibels sco quei ch’el ei ussa. Els onns 60 ha igl architect Georg Berther creau ils plans per ina nova nav baselgia per la baselgia parochiala Breil, ord il motiv che la baselgia veglia era memia pintga. La tuor ei lu vegnida incorporada cun gronda curascha el niev baghetg modern. Duront quei process ei il grond fresco sin la fatschada dil clutger vegnius alla glisch. Dapi lu paradescha Sogn Cristoffel giud il clutger amiez il vitg da Breil. Oz, pia in miez tschentaner suenter ei buc da surveser ch’il fresco da ca 2.9 meters ladezia e 6.5 meters altezia basegna ina remedura. La cumissiun da baghegiar vul mantener il fresco. Ils cuosts per la restauraziun da tal muntan a frs 55’000.-. Las lavurs vegnan exequidas la stad 2020 ensemen cun ina sanaziun energetica e tecnica sco era lavurs egl intern dall’entira baselgia. La pleiv fa totalmein investiziuns dad 1.25 milliuns francs.
Nus engraziein grondamein per vies sustegn.
Il fresco da Sogn Cristoffel sin la fatschada dil clutger baselgia Breil vegn restauraus. Sustegn era ti la restauraziun cun cumprar simbolicamein ina ni pliras parts dil fresco.
Cun cliccar sil maletg vegnas ti tier il sistem da reservaziun nua che ti sas eleger la part che ti giavischas da cumprar.
Cordial engraziament!
iOS App "Brigels Audio Tour"
Ursin Tanner (in biadi da Maria Carigiet-Kronenberg) ha sviluppau ina "app" cun in tur auditiv tras il vitg da Breil. Sin quella "app" meina vus la historichera indigena Maria Carigiet tras il vitg ed ella sa raquintar da bia caussas interessantas dalla historia e cultura da Breil.
Questa "app" saveis vus telecargar gratuitamein sur iTunes: